Tarybos Sprendimas
2003 m. kovo 7 d.
dėl palūkanų iš Europos plėtros fondo panaudojimo padengiant vidinės valdymo sistemos įgyvendinimo išlaidas atskiriems konsultantams, dirbantiems AKR šalyse bei užjūrio šalyse ir teritorijose
(2003/175/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Trečiąją AKR-EEB konvenciją, pasirašytą Lomėje 1984 m. gruodžio 8 d.,
atsižvelgdama į Ketvirtąją AKR konvenciją [1], pasirašytą Lomėje 1989 m. gruodžio 15 d., su pakeitimais, padarytais susitarimu, pasirašytu Mauricijuje 1995 m. lapkričio 4 d. [2],
atsižvelgdama į 1985 m. vasario 19 d. vidinį susitarimą dėl Bendrijos pagalbos finansavimo ir administravimo [3] (toliau - 6-tojo EPF (Europos plėtros fondas) vidinis susitarimas), ypač į jo 9 straipsnio 2 dalį,
atsižvelgdama į 1990 m. liepos 16 d. vidinį susitarimą dėl Bendrijos pagalbos finansavimo ir administravimo pagal Ketvirtąją AKR-EB konvenciją [4] (toliau - 7-tojo EPF vidinis susitarimas), ypač į jo 9 straipsnio 2 dalį,
atsižvelgdama į 1995 m. gruodžio 20 d. vidinį susitarimą tarp valstybių narių Vyriausybių atstovų, susirinkusių Taryboje dėl Bendrijos pagalbos finansavimo ir administravimo pagal Ketvirtosios AKR-EB konvencijos antrąjį finansinį protokolą [5] (toliau - 8-tojo EPF vidinis susitarimas), ypač į jo 9 straipsnio 2 dalį,
atsižvelgdama į Komisijos pasiūlymą,
kadangi:
(1) Nuo 2003 m. sausio 1 d. Komisija daugiau nepaveda atskirų konsultantų, dirbančių AKR šalyse bei užjūrio šalyse ir teritorijose, valdymo išoriniams privatinės teisės subjektams.
(2) Būtinos finansinės lėšos turi būti surinktos iš palūkanų, susikaupusių fonduose, esančiuose įvairiuose Europos plėtros fonduose (EPF), kurios yra EPF kasos sąskaitose, laikantis vidinių susitarimų, taikomų 6-tam, 7-tam ir 8-tam Europos plėtros fondams,
NUSPRENDĖ:
1 straipsnis
Išskaitoma 2700000 eurų suma iš palūkanų, sukauptų iš lėšų, laikomų Europos plėtros fondo įvairių fondų kasos sąskaitose, padengiant vidinės valdymo sistemos įgyvendinimo išlaidas atskiriems konsultantams, dirbantiems AKR šalyse bei užjūrio šalyse ir teritorijose, per ketverių metų laikotarpį nuo šio sprendimo priėmimo dienos,
2 straipsnis
Šis sprendimas įsigalioja jo priėmimo dieną.
Priimta Briuselyje, 2003 m. kovo 7 d.